CELEX: 52017PC0061
Language: hr
Date: 2017-02-07
Title: Prijedlog PROVEDBENE ODLUKE VIJEĆA kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 7.2.2017.
            COM(2017) 61 final
            2017/0018(NLE)
            Prijedlog
            PROVEDBENE ODLUKE VIJEĆA
            kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ
                  1
                od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera kojima se odstupa od odredaba te Direktive kako bi se pojednostavnio postupak naplate poreza ili spriječili određeni oblici utaje ili izbjegavanja poreza.
            
            
               Dopisom evidentiranim pri Komisiji 18. svibnja 2016. Estonija je zatražila odobrenje za primjenu mjere odstupanja od članka 287. Direktive o PDV-u kojom bi od 1. siječnja 2018. porezne obveznike čiji godišnji promet ne prelazi 40 000 EUR oslobodila od plaćanja PDV-a.
            
            
               U skladu s člankom 395. stavkom 2. Direktive o PDV-u Komisija je dopisom od 4. listopada 2016. obavijestila druge države članice o zahtjevu Estonije. Komisija je dopisom od 5. listopada 2016. obavijestila Estoniju da su joj dostupne sve informacije potrebne za razmatranje.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući izuzeće poreznih obveznika čiji je godišnji promet niži od određenog iznosa. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
            
            
               U skladu s člankom 287. stavkom 8. Direktive o PDV-u Estonija može izuzeti od plaćanja PDV-a porezne obveznike čiji godišnji promet nije viši od protuvrijednosti 16 000 EUR u nacionalnoj valuti prema deviznom tečaju na dan njezina pristupanja. Estonija se pridružila europodručju 1. siječnja 2011.
            
            
               Očekuje se da će se povećanjem praga za obveznike PDV-a sa 16 000 EUR na 40 000 EUR smanjiti administrativno opterećenje poduzeća koja ispunjuju uvjete programa, a posebno mikropoduzeća, time što ih se oslobađa od niza obveza na temelju uobičajenih odredaba o PDV-u, poput vođenja evidencije u svrhu PDV-a ili podnošenja prijave PDV-a.
            
            
               Osim toga, smanjit će se radno opterećenje za porezna tijela.
            
            
               Estonske vlasti tvrde da ta mjera neće imati značajan utjecaj na ukupni iznos prihoda od PDV-a koji se naplaćuje u fazi konačne potrošnje.
            
            
               Osobe čiji promet ne premašuje prag i dalje će se moći prijaviti u registar obveznika PDV-a.
            
            
               •Dosljednost s postojećim odredbama politike u određenom području
            
            
               Slična odstupanja odobrena su drugim državama članicama. Belgiji
                  2
                i Luksemburgu
                  3
                odobren je prag od 25 000 EUR, Poljskoj
                  4
                prag od 40 000 EUR, Litvi
                  5
                prag od 45 000 EUR, Latviji
                  6
                i Sloveniji
                  7
                prag od 50 000 EUR, a Italiji
                  8
                i Rumunjskoj
                  9
                prag od 65 000 EUR.
            
            
               Odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Nadalje, odredbe članaka od 281. do 294. Direktive o PDV-u o posebnoj odredbi za mala poduzeća trenutačno su predmet revizije. Kako je najavljeno u akcijskom planu za PDV
                  10
                i Programu rada Komisije za 2017.
                  11
               , Komisija bi trebala predstaviti svoj prijedlog do kraja 2017. u obliku opsežnog paketa pojednostavnjenja.
            
            
               Stoga se predlaže dopuštanje povećanja praga do 40 000 EUR od 1. siječnja 2018. do najranije 31. prosinca 2020. ili do stupanja na snagu direktive o izmjeni odredaba Direktive o PDV-u o posebnoj odredbi za mala poduzeća. 
            
            
               •Dosljednost u odnosu na druge politike Unije
            
            
               
                  Mjera je u skladu s ciljevima Unije za malo poduzetništvo, kako je utvrđeno u Komunikaciji Komisije „Počnimo od malih” – „Akt o malom poduzetništvu” za Europu
                     12
                  , kojom se države članice poziva da uzmu u obzir posebna obilježja MSP-ova pri oblikovanju zakonodavstva i pojednostavne postojeće regulatorno okruženje.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
         
         
            
               •Pravna osnova
            
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin zahtjev i ne predstavlja nikakvu obvezu.
               
            
            
               S obzirom na ograničeno područje primjene odstupanja, posebna je mjera proporcionalna cilju koji se želi postići, to jest pojednostavnjenju za više malih poreznih obveznika i za poreznu upravu.
            
            
               •Odabir instrumenta
            
            
               Predloženi instrument: Provedbena odluka Vijeća.
            
            
               Ostali instrumenti nisu prikladni jer u skladu s člankom 395. Direktive o PDV-u odstupanje od zajedničkih pravila o PDV-u moguće je samo ako to jednoglasno odobri Vijeće na prijedlog Komisije. Provedbena odluka Vijeća stoga je najprikladniji instrument jer može biti upućena pojedinačnoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               Ovaj prijedlog temelji se na zahtjevu koji je podnijela Estonija i odnosi se samo na tu državu članicu.
            
            
               •Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               Prijedlogom Provedbene odluke Vijeća namjerava se povećati prag za izuzeće kao mjeru pojednostavnjenja kojom se za poslovne subjekte s godišnjim prometom koji nije viši od 40 000 EUR uklanjaju brojne obveze povezane s PDV-om. Stoga ta odluka može imati pozitivan učinak na smanjenje administrativnog opterećenja na porezne obveznike i, slijedom toga, na poreznu upravu.
            
            
               U 2015. bilo je 15 119 obveznika PDV-a s godišnjim prometom u rasponu od 16 001 EUR do 40 000 EUR (što je 19,4 % ukupnog broja obveznika PDV-a) i koji na temelju odstupanja ispunjuju uvjete za izuzeće od plaćanja PDV-a. Estonske vlasti navele su da otprilike 3 000 poreznih obveznika iz te skupine (3,8 % ukupnog broja trenutačnih poreznih obveznika) uglavnom prodaju robu krajnjim potrošačima. Međutim, ta mjera neće imati značajan utjecaj na ukupni prihod od PDV-a koji se naplaćuje u fazi konačne potrošnje. Procjenjuje se da bi se godišnji državni prihodi od PDV-a mogli smanjiti za 6,6 milijuna EUR, što je 0,39 % ukupnog prihoda od PDV-a.
            
            
               
                  Osobe čiji oporezivi promet ne premašuje prag neće se morati prijaviti u registar obveznika PDV-a, što znači da će se primjenom mjere smanjiti njihovo administrativno opterećenje jer neće morati voditi evidenciju u svrhu PDV-a ili podnositi prijavu PDV-a. Smanjit će se i radno opterećenje za porezna tijela.
               
            
            
               4.UTJECAJ NA PRORAČUN
            
         
         
            
               Prijedlogom se ne utječe na proračun EU-a jer će Estonija izvršiti izračun naknade u skladu s člankom 6. Uredbe Vijeća (EEZ, EURATOM) 1553/89
                  13
               .
            
            
               5.OSTALI DIJELOVI
            
            
               Prijedlog sadržava klauzulu o vremenskom ograničenju valjanosti.
            
            
               2017/0018 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  14
               , a posebno njezin članak 395.,
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisom evidentiranim pri Komisiji 18. svibnja 2016. Estonija je zatražila odobrenje za primjenu mjere odstupanja od članka 287. Direktive 2006/112/EZ kojom bi porezne obveznike čiji godišnji promet ne prelazi 40 000 EUR od 1. siječnja 2018. oslobodila od plaćanja PDV-a.
            
            
               (2)U skladu s člankom 395. stavkom 2. Direktive 2006/112/EZ Komisija je dopisom od 4. listopada 2016. obavijestila druge države članice o zahtjevu Estonije. Komisija je dopisom od 5. listopada 2016. obavijestila Estoniju da su joj dostupne sve informacije potrebne za razmatranje.
            
            
               (3)U skladu s člankom 287. stavkom 8. Direktive 2006/112/EZ Estonija može izuzeti od plaćanja PDV-a porezne obveznike čiji godišnji promet nije viši od protuvrijednosti 16 000 EUR u nacionalnoj valuti prema deviznom tečaju na dan njezina pristupanja.
            
            
               (4)Odstupanje za koje je zatraženo produljenje u skladu je s ciljevima Komunikacije Komisije „Počnimo od malih” – „Akt o malom poduzetništvu za Europu” od 25. lipnja 2008
                  15
               .
            
            
               (5)S obzirom na to da će se zbog te mjere odstupanja smanjiti obveze povezane s PDV-om za manja poduzeća, Estoniji bi trebalo odobriti da tu mjeru primjenjuje u ograničenom razdoblju, do 31. prosinca 2020. Porezni obveznici trebali bi i dalje imati mogućnost odlučiti se za uobičajene odredbe PDV-a.
            
            
               (6)Odredbe članaka od 281. do 294. Direktive 2006/112/EZ o posebnoj odredbi za mala poduzeća trenutačno se revidiraju pa bi Direktiva o izmjeni tih odredaba Direktive o PDV-u mogla stupiti na snagu prije navedenog datuma.
            
            
               (7)Prema informacijama koje je dostavila Estonija povišeni će prag imati zanemariv učinak na ukupni prikupljeni prihod od poreza u fazi konačne potrošnje.
            
            
               (8)Odstupanjem se ne utječe na vlastita sredstva Unije koja proizlaze iz poreza na dodanu vrijednost,
            
         
         
            
               DONIJELO JE OVU ODLUKU: 
            
            
               Članak 1.
            
            
               Odstupajući od članka 287. stavka 8. Direktive 2006/112/EZ, Republici Estoniji odobrava se primjena izuzeća kojim se porezne obveznike čiji godišnji promet ne prelazi 40 000 EUR oslobađa od plaćanja PDV-a.
            
            
               Članak 2.
            
            
               Ova Odluka proizvodi učinke od dana priopćenja.
            
            
               Ova se Odluka primjenjuje od 1. siječnja 2018. do 31. prosinca 2020. ili do dana stupanja na snagu direktive o izmjeni članaka od 281. do 294. Direktive 2006/112/EZ o posebnoj odredbi za mala poduzeća, ovisno o tome što nastupi prije.
            
            
               Članak 3.
            
            
               Ova je Odluka upućena Republici Estoniji.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL 347, 11.12.2006., str. 1.
               
               
                  
                     (2)
                  Provedbena odluka Vijeća 2015/2348/EU od 10. prosinca 2015. o izmjeni Provedbene odluke 2013/53/EU kojom se Kraljevini Belgiji odobrava primjena posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost (SL L 330, 16.12.2015., str. 51.).
               
               
                  
                     (3)
                  Provedbena odluka Vijeća 2013/677/EU od 15. studenoga 2013. kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 33.).
               
               
                  
                     (4)
                  Provedbena odluka Vijeća (EU) 2016/2090 od 21. studenoga 2016. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 324, 30.11.2016., str. 7.). 
               
               
                  
                     (5)
                  Provedbena odluka Vijeća 2014/795/EU od 7. studenoga 2014. o produljenju primjene Provedbene odluke 2011/335/EU kojom se Republici Litvi odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 44.).
               
               
                  
                     (6)
                  Provedbena Odluka Vijeća 2014/796/EU od 7. studenoga 2014. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 46.).
               
               
                  
                     (7)
                  Provedbena odluka Vijeća (EU) 2015/2089 od 10. studenoga 2015. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 302, 19.11.2015., str. 107.).
               
               
                  
                     (8)
                  Provedbena odluka Vijeća (EU) 2016/1988 od 8. studenoga 2016. kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.).
               
               
                  
                     (9)
                  Provedbena odluka Vijeća 2014/931/EU od 16. prosinca 2014. o produljenju primjene Provedbene odluke 2012/181/EU kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 365, 19.12.2014., str. 145.).
               
               
                  
                     (10)
                  Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u, Put k jedinstvenom europskom području PDV-a – vrijeme je za donošenje odluka, Bruxelles, 7. travnja 2016., COM(2016) 148 final.
               
               
                  
                     (11)
                  Program rada Komisije za 2017. – Izgradnja Europe koja štiti, osnažuje i brani, Strasbourg, 25.10.2016., COM(2016)710 final
               
               
                  
                     (12)
                  COM(2008) 394 od 25. lipnja 2008.
               
               
                  
                     (13)
                  SL L 155, 7.6.1989., str. 9. – 13.
               
               
                  
                     (14)
                  SL L 347, 11.12.2006., str. 1.
               
               
                  
                     (15)
                  Komunikacija Komisije Vijeću, Europskom parlamentu, Europskom gospodarskom i socijalnom odboru i Europskom odboru regija „Počnimo od malih” – „Akt o malom poduzetništvu” za Europu, Bruxelles, 25. lipnja 2008., COM(2008) 394 final.